আস্তে আস্তে লোকজন আসা শুরু হয়। প্রায় এক ঘন্টা পর শুরু হয় প্রোগ্রাম। অর্গানাইজাররা অল্প বক্তব্য দিয়ে ডাঃ তাহমিদের (ACI Ltd. এ কর্মরত) কাছে মাইক্রোফোন ছেড়ে দেয়। শুরু হয় আসল খেলা! ডাঃ তাহমিদ অত্যন্ত মজার একজন মানুষ। মানুষটি ছোটখাটো হলেও যে রসের হাড়ি সেটা খানিক বাদেই বোঝা গেলো। ছাগলের সায়েন্টিফিক নেম নিয়ে যখন উনি কথা বলছিলেন, তখন আমি মুখস্ত সায়েন্টিফিক নেম আউড়ে ফেললাম, অনার্স ১-২ টার্মে লাইভস্টকের একটা কোর্স থাকার সুবাদে অল্প অল্প বুঝতে পারছিলাম সবকিছু। একে একে দেখলাম শিং সংক্রান্ত কিছু তথ্য, জানলাম কেন ছাগল আর ভেড়া আলাদা। ডাঃ তাহমিদের ভাষ্য, ছাগলরা আসলেই ছাগল না, তারা বিশেষ শ্রেণীর ভদ্রলোক বটে! খাবারের ব্যাপারে ওরা অনেক স্পেসিফিক। অপরদিকে ভেড়ারা তেমন নয়, যা পাবে তাই দিয়েই উদরপূর্তি করে নেয় ওরা। ছাগলের সম্পূর্ণ বিপরীত চরিত্র যেন এই ভেড়া। ধীরে ধীরে জানা গেলো কি কি রোগে ছাগল-ভেড়া আক্রান্ত হয়, কেন আক্রান্ত হয়, কি কি ব্যবস্থা নেয়া যেতে পারে, ফার্ম কিভাবে করলে ভালো হয় ইত্যাদি। জুম্মার নামাজ শেষে খাওয়াদাওয়া। লাঞ্চ শেষে অনুষ্ঠান প্রায় শেষের দিকে চলে আসে। তবে বিকাল শুরু হতেই প্রচণ্ড বজ্রপাত আর ভারীবর্ষন। দীপ্ত টেলিভিশন চ্যানেলের ক্রুরা তাদের সামগ্রী নিয়ে হিমশিম খায় অবস্থা। ডেকোরেটরের ক্রুরাও ব্যতিব্যস্ত হয়ে পড়ে। এদিকে আমরা নিরাপদ আশ্রয়ের আশায় অবস্থান পরিবর্তন করছি বারবার। পানি বেয়ে পড়ছিলো কিছু জায়গায়। তবুও ডাঃ তাহমিদ আর ডাঃ মাইনুল (অনুষ্ঠানে পরে যোগ দেন) দুজনেই প্রোগ্রামটাকে ভালোভাবেই শেষ করেন। যেভাবে বজ্রপাত হচ্ছিলো তাতে ভয় পেয়েছিলাম খুব, এই বুঝি জানটা চলে যাবে!